**Informatīvais ziņojums**

**“Par Eiropas Reģionālās attīstības fonda, Eiropas Sociālā fonda un Kohēzijas fonda cilvēkresursiem un uzraudzības mehānismiem
2014.-2020.gada plānošanas periodā”**

**I. Informatīvā ziņojuma pamatojums**

1. Ministru kabineta (turpmāk – MK) 2013.gada 17.decembra protokollēmuma Nr.67[[1]](#footnote-2) 139.§ 6.punktā Finanšu ministrijai
(turpmāk - FM) sadarbībā ar nozaru ministrijām uzdots pēc darbības programmas „Izaugsme un nodarbinātība” (turpmāk – DP) apstiprināšanas Eiropas Komisijā (turpmāk – EK) sagatavot un noteiktajā kārtībā iesniegt MK informatīvo ziņojumu par nepieciešamajiem cilvēkresursiem Eiropas Reģionālās attīstības fonda, Eiropas Sociālā fonda un Kohēzijas fonda (turpmāk – ES fondi) 2014.-2020.gada plānošanas periodā noteikto funkciju nodrošināšanai un atbildīgo iestāžu specifisko atbalsta mērķu (turpmāk – SAM) uzraudzības mehānismiem.
2. Pamatojoties uz Eiropas Savienības struktūrfondu un Kohēzijas fonda 2014.-2020.gada plānošanas perioda vadības likumā[[2]](#footnote-3) (turpmāk – Likums) noteikto ES fondu vadībā iesaistīto iestāžu institucionālo un funkcionālo ietvaru, informatīvais ziņojums sniedz kopēju ieskatu par ES fondu
2014.-2020.gada plānošanas perioda vadības un kontroles sistēmas darbībai Likuma 9.pantā noteiktajās ES fondu vadībā iesaistītajās iestādēs plānotajiem cilvēkresursiem un uzraudzības mehānismiem, balstot tos uz MK apstiprinātajiem pamatprincipiem par 2014.-2020.gada plānošanas perioda vadības un kontroles sistēmas uzbūvi[[3]](#footnote-4), veidojot salīdzinošo analīzi ar ES fondu 2007.-2013.gada plānošanas periodu.
3. Šajā ziņojumā izklāstītie ES fondu 2014.-2020.gada plānošanas perioda cilvēkresursu un uzraudzības mehānismu pamatprincipi izvirzīti, pamatojoties uz Eiropas Savienības Kohēzijas politikas fondu regulas 2014.–2020.gada plānošanas periodam[[4]](#footnote-5) (turpmāk - Regula) prasībām, iezīmētajiem virzieniem vadības un kontroles sistēmas
izveidei – administratīvā sloga mazināšana finansējuma saņēmējiem, skaidrs funkciju sadalījums starp ES fondu administrēšanā esošajām iestādēm, orientēšanās uz rezultātu, skaidras risku pārvaldības stratēģijas esamība, kuras pamatā ir iestrādāti arī principi, kas tika noteikti ar MK 2013.gada 4.jūnija rīkojumu apstiprinātajā “Koncepcijā par Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstību un Eiropas Jūrlietu un zivsaimniecības fonda ieviešanu 2014.-2020.gadā Latvijā”
(turpmāk – Koncepcija)[[5]](#footnote-6).
4. Lai nodrošinātu efektīvāko rezultātu, cilvēkresursu kapacitātes celšanas pasākumi ES fondu jomā plānojami saskaņā ar nacionālo politiku cilvēkresursu attīstībā – ņemot vērā Valsts pārvaldes cilvēkresursu attīstības koncepcijā[[6]](#footnote-7) noteiktos cilvēkresursu attīstības politikas apakšmērķus[[7]](#footnote-8) un Latvijas Nacionālā attīstības plāna[[8]](#footnote-9) uzdevumos minēto, nodrošinot nepieciešamo kompetenču un sadarbības mehānismu pilnveidi publiskās pārvaldes darbības un kvalitātes uzlabošanai.
5. Šajā informatīvajā ziņojumā sniegta informācija, ņemot vērā arī iestāžu datus par nepieciešamajiem resursiem ES fondu 2014.-2020.gada plānošanas perioda funkciju nodrošināšanai, t.i. Centrālās finanšu un līgumu aģentūras (turpmāk – CFLA) kā sadarbības iestādes un attiecīgo ministriju[[9]](#footnote-10) kā atbildīgo iestāžu iesniegtie dati, kā arī ņemta vērā ES fondu 2007.-2013.gada plānošanas perioda pieredze un citi avoti. Papildus jānorāda, ka Ministru kabineta komitejas 2015.gada 17.augusta sēdes Nr.23 protokola 6.§ 2.2.1.punktā ir noteikts uzdevums Finanšu ministrijai līdz 2016.gada 30.jūnijam pārskatīt Tehniskās palīdzības finansējumu 2014.-2020.gada plānošanas periodam 1.kārtai sadalījumu Eiropas Savienības fondu administrēšanā iesaistītajām institūcijām, ņemot vērā faktiski izlietotos līdzekļus un papildus nepieciešamās vajadzības Tehniskās palīdzības projektu ietvaros, nodrošinot iztrūkstošo finansējumu 2018.gadā funkciju izpildei atbilstoši iestāžu kompetencei. Ekonomikas ministrijai un Latvijas Investīciju un attīstības aģentūrai 2007.-2013.gada plānošanas perioda pēcuzraudzības nodrošināšanai 2018.gadā nav paredzēts Tehniskās palīdzības finansējums, Finanšu ministrijai līdz 2016.gada 30.jūnijam pārskatīt Tehniskās palīdzības finansējuma 2014.-2020.gada plānošanas periodam 1.kārtai sadalījumu, nodrošinot iztrūkstošo finansējumu Ekonomikas ministrijai un Latvijas Investīciju un attīstības aģentūrai 2018.gadā funkciju izpildei atbilstoši iestāžu kompetencei.
6. ES fondu vadībā iesaistīto iestāžu darbs tiek finansēts no tehniskās palīdzības (turpmāk - TP), valsts budžeta līdzekļiem un SAM līdzekļiem[[10]](#footnote-11), ja to paredz MK noteikumi. TP mērķis ES fondu regulu izpratnē ir atbalstīt sagatavošanas, uzraudzības, administratīvās un TP, izvērtēšanas, revīzijas un kontroles pasākumus, kas vajadzīgi, lai nodrošinātu ES fondu veiksmīgu īstenošanu, tajā skaitā apmācības un partnerības nodrošināšanu. TP attiecināšanas principi, TP finansējuma sadalījums un funkciju izpildei indikatīvi nepieciešamie cilvēkresursi ir atrunāti MK noteikumu[[11]](#footnote-12) par TP anotācijā, kas izskatīti 2015.gada 25.augusta MK sēdē un stājās spēkā 2015.gada 4. septembrī. TP finansējums ES fondu 2014.-2020.gada plānošanas periodā tiek plānots atbilstoši ES fondu administrēšanā iesaistīto iestāžu īstenotajiem specifiskajiem atbalsta mērķiem (SAM skaits, to sarežģītības pakāpe) un iestādēm noteiktajām funkcijām. ES fondu vadošā iestāde ir izvērtējusi iestāžu TP pieprasījumu pamatotību atbilstoši iestāžu noslodzei. Tāpat TP līdzekļus plānots izmantot ES fondu 2007.-2013.gada plānošanas perioda ES un nacionālā līmeņa tiesību aktiem atbilstošas un sekmīgas darbības programmu slēgšanas un rezultātu izvērtēšanas nodrošināšanai, kā arī pēcuzraudzības veikšanai. ES fondu 2014.-2020.gada plānošanas periodā tiek plānots izmantot daļslodzes darba laika iespējas, lai nodrošinātu elastīgu un atbilstošu resursu plānošanu un nodrošinātu iespēju, ka nozaru ministriju eksperti tiek norīkoti ES fondu konkrētu uzdevumu veikšanai un tiek finansēti no TP par daļslodzes ieguldījumu.

**II. Cilvēkresursi kontekstā ar iestāžu funkcijām un kapacitāti**

1. **Cilvēkresursu kapacitāte ir viens no būtiskiem elementiem ES fondu ieviešanas sistēmas veiksmīgas darbības nodrošināšanai**. Lai nodrošinātu ES fondu 2007.-2013.gada plānošanas perioda sadarbības un atbildīgo iestāžu funkciju īstenošanu līdz plānošanas perioda uzraudzības procesa slēgšanai 2021.gadā, ņemot vērā Koncepcijā noteikto, tiks saglabāts ES fondu 2007.-2013.gada plānošanas perioda izveidotais institucionālais ietvars minētā plānošanas perioda aktivitāšu pabeigšanai un uzraudzības procesa noslēgšanai, t.sk. pēcuzraudzībai. Vienlaikus atbilstoši MK 17.08.2015. Komitejas sēdē panāktajai vienošanās Finanšu ministrija:

(7.1.) līdz 2016.gada 30.jūnijam pārskatīs Tehniskās palīdzības finansējuma 2014.-2020.gada plānošanas periodam 1.kārtai sadalījumu Eiropas Savienības fondu administrēšanā iesaistītajām institūcijām, ņemot vērā faktiski izlietotos līdzekļus un papildus nepieciešamās vajadzības Tehniskās palīdzības projektu ietvaros, nodrošinot iztrūkstošo finansējumu 2018.gadā funkciju izpildei atbilstoši iestāžu kompetencei;

(7.2.) tā kā Ekonomikas ministrijai un Latvijas Investīciju un attīstības aģentūrai 2007.-2013.gada plānošanas perioda pēcuzraudzības nodrošināšanai 2018.gadā nav paredzēts Tehniskās palīdzības finansējums, Finanšu ministrijai līdz 2016.gada 30.jūnijam pārskatīt Tehniskās palīdzības finansējuma 2014.-2020.gada plānošanas periodam 1.kārtai sadalījumu, nodrošinot iztrūkstošo finansējumu Ekonomikas ministrijai un Latvijas Investīciju un attīstības aģentūrai 2018.gadā funkciju izpildei atbilstoši iestāžu kompetencei un saskaņā ar 2.2.3.punktu Finanšu ministrijai sadarbībā ar Labklājības ministriju rast risinājumu papildu finansējuma nodrošināšanai horizontālās prioritātes "Vienlīdzīgas iespējas" ieviešanai 2016-2018.gada periodam.

1. ES fondu 2014.-2020.gada plānošanas perioda ieviešanas sistēma paredz uz rezultātiem orientētu ES fondu administrēšanai paredzēto līdzekļu izmantošanu, veidojot centralizētu un efektīvu cilvēkresursu politiku, attiecīgi īpaši koncentrējoties uz cilvēkresursu attīstību izvērtēšanas un analītiskās kapacitātes celšanai, partnerības nodrošināšanai, kā arī vadības un kontroles sistēmas uzlabošanai. Tas nodrošinās labāku pakalpojumu kvalitāti klientiem – ES fondu finansējuma saņēmējiem un faktiskā labuma guvējiem, nodrošinot skaidru savstarpēju komunikāciju, risinot jautājumus pēc vienotiem principiem un nepieciešamās kontroles balstot uz risku analīzi.
2. Lai stiprinātu ES fondu administrēšanas kapacitāti, nepieciešams veikt ieguldījumus ES fondu plānošanā, ieviešanā un uzraudzībā iesaistīto darbinieku un ekspertu zināšanu uzlabošanā, kā arī nodrošināt kompetentu darbinieku un ekspertu pieejamību ES fondu administrēšanā. ES fondu DP paredz, ka tiks identificētas kopējās vajadzības un iespēju redzējums, nosakot kompetences celšanas virzienus un tendences, izmantojot un stiprinot vadības un kontroles sistēmā esošo darbinieku zināšanas un prasmes. Vienlaikus tiks sniegts atbalsts sadarbības partneru kapacitātes stiprināšanai partnerības principa ietvaros (ES fondu Uzraudzības komitejas sastāvā esošie partneri), sniedzot atbalstu apmācībām ar mērķi pilnveidot partneru zināšanas ES fondu ieviešanā, uzraudzībā, izvērtēšanā, kā arī korupcijas un krāpšanas risku identificēšanā un novēršanā. Lai īstenotu EK noteiktos principus attiecībā uz vienlīdzīgu iespēju un nediskriminācijas nodrošināšanu, prioritāro virzienu un SAM īstenojamo darbību ietvaros tiks sniegts TP atbalsts horizontālās prioritātes “Ilgtspējīga attīstība” un “Vienlīdzīgas iespējas” koordinēšanai, kā arī ES fondu administrēšanā, ieviešanā, uzraudzībā, izvērtēšanā un kontrolē iesaistītā personāla, ES fondu Uzraudzības komitejas dalībnieku un finansējuma saņēmēju izglītošanai un konsultēšanai nediskriminācijas, dzimumu līdztiesības un personu ar invaliditāti tiesību jautājumos neatkarīgi no to dzimuma, rases, etniskās izcelsmes, reliģiskās piederības, invaliditātes, seksuālās orientācijas, vecuma, kā arī tiks nodrošināta vides pieejamība cilvēkiem ar funkcionāliem traucējumiem.
3. Ņemot vērā, ka ES fondu 2014.-2020.gada plānošanas perioda vadības un kontroles sistēmas mērķis ir panākt vienotu ES fondu plānošanas un ieviešanas ietvaru, t.sk. panākot funkciju skaidru nodalītību attiecībā uz plānošanas, ieviešanas, uzraudzības un izvērtēšanas funkcijām, Likums paredz precīzu vadošās iestādes deleģēto funkciju dalījumu starp ES fondu administrēšanā iesaistītajām institūcijām – vadošo iestādi, atbildīgajām iestādēm un sadarbības iestādi. Tādējādi nepieciešamās un stiprināmās kompetences darbiniekiem konkrētās iestādes ietvaros kļūs definējamākas, sevišķi gadījumos, ja iestāde kādu no funkcijām nav veikusi ES fondu 2007.-2013.gada plānošanas periodā. Šādā gadījumā iestādei jāapzina konkrētā funkcija un kopējās iestādes cilvēkresursu politikas ietvaros jāparedz tās stiprināšana.
4. Atbilstoši minētajam un Likumā noteiktajam atšķirībā no ES fondu
2007.-2013.gada plānošanas perioda, 2014.-2020.gada plānošanas periodā ES fondu vadošā iestāde centralizēti nodrošinās iesniegumu izskatīšanu par apstrīdētajiem sadarbības iestādes un Latvijas Republikas (turpmāk – LR) pilsētu pašvaldību (attiecībā uz projektu iesniegumu atlasēm Integrēto teritoriālo investīciju specifiskā atbalsta mērķa ietvaros) lēmumiem, kā arī tiks nodrošināta risku pārvaldība, pārvaldības ticamības deklarācijas izstrāde, vadības pārbaudes un pārbaudēs konstatēto ieteikumu ieviešanas uzraudzība. Savukārt Kohēzijas politikas fondu vadības informācijas sistēmas 2014.-2020.gadam (turpmāk – KP VIS) izveidošanas un uzturēšanas funkcijas no ES fondu vadošās iestādes tiks nodotas sadarbības iestādei.
5. ES fondu vadošās iestādes funkcijas tāpat kā ES fondu 2007.-2013.gada plānošanas periodā pildīs Finanšu ministrijas struktūrvienības. Tādējādi zināšanu pāreja tiks nodrošināta un stiprināta atbilstoši darbu specifikai, savukārt attiecībā uz jauno funkciju ar mērķi veidot vienādu praksi apstrīdēto starpniekinstitūciju lēmumu par projektu iesniegumu noraidīšanu (sadarbības iestādes un LR pilsētu pašvaldību lēmumi) un neatbilstībām izskatīšanā (tikai sadarbības iestādes lēmumi), ES fondu vadošajā iestādē ir izveidota atsevišķa struktūrvienība, kuras ietvaros amata konkursu kārtībā tiks nodrošināti kompetenti un pieredzējuši speciālisti. Tā kā atlases process būs sasaistīts ar SAM uzsākšanas un projektu iesniegumu atlases laika grafiku, šai funkcijai resursi būs vajadzīgi atkarībā no iestāžu darba tempa un gatavības uzsākt SAM. Ņemot vērā iepriekš minēto, struktūrvienību plānots veidot pakāpeniski, palielinot cilvēkresursu skaitu atbilstoši darbu apjomam līdz 10 darbiniekiem, ņemot vērā ES fondu 2007.–2013.gada plānošanas perioda pieredzi un prognozi par sagaidāmo noslodzi. Analizējot faktisko darba apjomu un darbinieku noslodzes, ES fondu vadošās iestādes ietvaros var pārskatīt struktūrvienībā paredzēto darbinieku skaitu.
6. Kopumā ES fondu vadošās iestādes darbu plānots nodrošināt ES fondu 2007.-2013.gada plānošanas periodā esošo resursu ietvaros (85 darbinieki) ar palielinājumu jaunās funkcijas nodrošināšanai par indikatīvi 10 darbiniekiem (pakāpeniski), ņemot vērā papildu funkciju, kas saskaņā ar Likumu paredzēta ES fondu 2014.-2020.gada plānošanas periodā. Funkciju īstenošanas gaitā var nākties piemērot elastīgāku pieeju funkciju noslodzes aprēķinos, ja jaunajām funkcijām būs vajadzīgi papildu resursi atkarībā no darba apjoma un auditoru norādēm, vai būs nepieciešams stiprināt kādu no ES fondu vadošās iestādes funkcijām, piemēram, palielināt pārbaužu apjomu.
7. Attiecībā uz ES fondu **atbildīgajām iestādēm** ES fondu
2014.-2020.gada plānošanas periodā normatīvajos aktos noteiktā plānošanas funkcija vērtējama kā būtiskākā ES fondu atbildīgo iestāžu funkcija, ietverot dalību plānošanas dokumentu izstrādē, MK noteikumu par SAM īstenošanu izstrādi, kritēriju un vērtēšanas metodoloģijas izstrādi, kā arī citas atbildīgajām iestādēm noteiktās funkcijas, piemēram, sākotnējo novērtējumu sagatavošanu un saskaņošanu Konsultatīvās izvērtēšanas darba grupā, u.c. iniciatīvas, t.sk., MK un Koalīcijas partneru darba grupas par ES fondu jautājumiem noteiktos uzdevumus, nodrošinot efektīvu partnerības principa ievērošanu, dalību sadarbības iestādes organizētajāsprojektu iesniegumu vērtēšanās un pārbaudēs, nodrošinot attiecīgā SAM un rādītāju sasniegšanas virsuzraudzību un stratēģisko analīzi. Tādējādi, nosakot nepieciešamo cilvēkresursu slodžu skaitu, ES fondu atbildīgajām iestādēm jāvadās pēc funkciju apjoma, tām piekritīgo SAM skaita, sarežģītības attiecībā uz to ieviešanas modeli un to ieviešanas laika grafika. Vienlaikus salīdzinājumā ar ES fondu2007.–2013.gada plānošanas periodu funkciju apjoms kopumā ES fondu atbildīgajām iestādēm samazinās, piemēram, ES fondu administrēšanā projektu līmenī, t.sk., kontroļu veikšanā projektu līmenī, potenciālo finansējuma saņēmēju pārsūdzību par projekta iesnieguma noraidīšanu izskatīšanā, bet ir arī jaunas funkcijas: vienlaicīgi ar kritērijiem nepieciešams izstrādāt sākotnējo novērtējumu, dokumenti pirms iesniegšanas Uzraudzības komitejā tiek izskatīti apakškomitejās (padziļinātie sākotnēji novērtējumi papildus arī Eiropas Savienības Kohēzijas politikas fondu Konsultatīvās izvērtēšanas darba grupā), kā arī atbildīgajām iestādēm jāveic jauna funkcija, ko līdz šim veica sadarbības iestāde - projektu iesniegumu vērtēšanas kritēriju piemērošanas metodikas izstrāde un attiecīgi vērtēšanas laikā atbalsta nodrošināšana vērtēšanas komisijai par metodikas piemērošanu.
8. ES fondu atbildīgajās iestādēs ES fondu 2007.-2013.gada plānošanas periodā kopā bija 248[[12]](#footnote-13) darbinieki. Tā kā ES fondu 2014.-2020.gada plānošanas perioda SAM ieviešanas modeļu un saistītā regulējuma izstrāde turpinās, turpinās arī cilvēkresursu apzināšana un plānošana ES fondu atbildīgajām iestādēm ES fondu 2014.-2020.gada plānošanas periodam. Provizoriski pēc funkciju apjoma ES fondu atbildīgajām iestādēm rēķināmas viena līdz divas slodzes pret SAM, kas pēc indikatīvām aplēsēm rāda, ka bāzes skaits, pret kuru būtu izskatāmi iestāžu atsevišķie pamatojumi, būtu aptuveni 136 slodze, kas var būt mainīgs lielums sākot ieviest katru SAM atsevišķi. Šāds apsvērums individuāli tika vērtēts katras ES fondu atbildīgās iestādes kontekstā, kā jau minēts, ņemot vērā SAM ieviešanas modeli, plānoto pasākumu skaitu SAM ietvaros, laika grafiku, darbinieku savstarpējās aizvietošanas nepieciešamību, papildus resursus par horizontālo principu koordināciju atbildīgajām institūcijām un Vides aizsardzības un reģionālās attīstības ministrijas gadījumā par koordinēšanas funkcijas nodrošināšanu projektiem, kuru vērtēšanā plānots iesaistīt pašvaldības[[13]](#footnote-14).
9. Plānojot resursus, ES fondu atbildīgajām iestādēm papildus jāņem vērā, ka ar noteiktām pašvaldībām ES fondu vadošā iestāde plāno slēgt deleģēšanas līgumus par to, ka tās jaunajā plānošanas periodā veiks projektu iesniegumu atlasi. Šīs funkcijas ietvaros ES fondu atbildīgajām iestādēm plānots piedalīties vērtēšanas komisijās. Funkcijas princips neatšķirsies no CFLA projektu iesniegumu atlases funkcijas. Kopumā projektu iesniegumu atlases notiek īsu laika posmu, līdz ar to, plānojot resursus, jāņem vērā, ka tie nebūs nepieciešami ilglaicīgi, tādējādi apsverama daļlaika noslodze uz projektu iesniegumu atlašu laiku.
10. ES fondu vadībā jaunajā plānošanas periodā ES fondu atbildīgās iestādes funkcijas veiks arī Tieslietu ministrija un Zemkopības ministrija, kas ES fondu 2007.-2013.gada plānošanas periodā nebija iesaistītas ES fondu vadībā. Šīm iestādēm stiprināma kompetence tām īstenojamo SAM ieviešanā, tomēr līdzšinējā sadarbība liecina, ka iestādēm ES fondu prasības ir īstenojamas, un tās aktīvi līdzdarbojas labās prakses apzināšanā.
11. ES fondu **sadarbības iestādei** (CFLA)darba apjoms, salīdzinot ar ES fondu2007.-2013.gada plānošanas periodu, būtiski palielinās, tā kā CFLA kā vienīgā sadarbības iestāde nodrošinās ES fondu ieviešanu un kontroli projektu līmenī. Tā kā palielinās CFLA funkciju apjoms, palielinās arī tai nepieciešamo cilvēkresursu slodžu skaits.
12. CFLA jau ES fondu 2007.-2013.gada plānošanas periodā pildīja sadarbības iestādes funkcijas dažādu nozaru aktivitāšu ietvaros, līdz ar to CFLA ir uzkrāta liela pieredze un izveidojusies stabila ES fondu ieviešanas labā prakse. ES fondu administrēšanā iesaistīto cilvēkresursu kompetence, t.i., to pašreizējās tehniskās zināšanas un prasmes plānots saglabāt esošajā kapacitātē un stiprināt, piesaistot papildus nepieciešamos resursus, kuru apjoms un piesaistes grafiks tiks noteikts, balstoties uz CFLA cilvēkresursu noslodžu aprēķiniem un pieejamās informācijas par SAM uzsākšanu.
13. CFLA stiprināmas jomas un darbs ar tāda veida projektiem un finansējuma saņēmēju tipiem, ar kādiem līdzšinēji strādāja citas sadarbības iestādes. Kā izaicinājums jaunajā plānošanas periodā ir uzsverama Eiropas Sociālā fonda (turpmāk – ESF) projektu specifika. Lai gan CFLA ir neliela pieredze ESF projektu administrēšanā un darbā ar projektiem, kur finansējuma saņēmēji ir komersanti, biedrības un nodibinājumi, šajās jomās CFLA paaugstinās kompetenci un kapacitāti, piesaistot atbilstošus ekspertus un nodrošinot apmācības esošajiem darbiniekiem. Lai nodrošinātu vienotus nosacījumus, pieeju un praksi, piesaistot cilvēkresursus, CFLA ir izstrādājusi cilvēkresursu piesaistes politiku. Cilvēkresursu piesaistes politika nosaka arī veicamos pasākumus cilvēkresursu piesaistes plāna izstrādei. Cilvēkresursu piesaistes plānā ietvertas vakancēm nepieciešamās profesionālās kompetences un pieredze, sociālās kompetences, kā arī plānotais vakanču aizpildīšanas laika grafiks.
14. Papildus minētajam, CFLA izmantos nozaru ministriju un to padotībā esošo institūciju ekspertu kapacitāti par ieviešanas jautājumiem specifisku projektu gadījumos, kur finansējuma saņēmēji nav valsts pārvaldes un to padotības iestādes vai kapitālsabiedrības un kuru īstenošanas laikā nepieciešams nodrošināt nepārtrauktu analīzi par virzību uz definēto mērķu sasniegšanu un nepieciešams īstenot pastiprinātu sadarbību ar finansējuma saņēmējiem, lai nodrošinātu plānoto un īstenojamo darbību atbilstību darbības programmā definētajām nozares vajadzībām.
15. CFLA aktīvi risina kompetenču stiprināšanas jautājumu, komunicējot un sadarbojoties ar ES fondu vadībā 2007.-2013.gada plānošanas periodā iesaistītajām iestādēm, lai rotācijas kārtībā aizpildītu vakances, tādējādi nodrošinot vēsturisko zināšanu pārņemšanu. CFLA rotācijas kārtībā no citām iestādēm plāno piesaistīt 2014.-2020.gada plānošanas perioda sadarbības iestādes nepieciešamajām kompetencēm atbilstošākos un ES fondu administrēšanā pieredzējušos darbiniekus (“atslēgas” darbiniekus), kuru funkcijas pie 2007.-2013.gada plānošanas perioda ieviešanas noslēdzas. Saskaņā ar Ministru prezidenta ieteikumu CFLA rotācijas kārtībā plāno pārņemt apmēram 25 % no kopējā papildus nepieciešamā darbinieku skaita. Šim mērķim CFLA jau 2013.gadā un atkārtoti 2014.gadā individuāli ir vērsusies pie ES fondu 2007.-2013.gada plānošanas perioda atbildīgajām un sadarbības iestādēm, lai diskutētu par iestāžu efektīvu sadarbību 2014.-2020.gada plānošanas perioda veiksmīgākai uzsākšanai attiecībā uz labās prakses apmaiņu un cilvēkresursu pārņemšanas iespējām. Uz vietām, kurās rotācijas kārtībā nav pieejami cilvēkresursi ar atbilstošām kompetencēm, CFLA tos nodrošina atklātas darbinieku atlases ietvaros.
16. Ja kopumā ES fondu 2007.-2013.gada plānošanas periodā sadarbības iestāžu funkciju veikšanu nodrošināja 511[[14]](#footnote-15) darbinieki, no tiem 140 strādāja CFLA, tad ES fondu 2014.-2020.gada plānošanas periodā CFLA plānots pakāpeniski palielināt darbinieku skaitu no 140 darbiniekiem 2015.gadā līdz 350 darbiniekiem (indikatīvi maksimālais iespējamais pakāpeniskais palielinājums uz 2018.gadu, pēc kura prognozējams samazinājums).
17. ES fondu **revīzijas iestādei**  un ES fondu **sertifikācijas iestādei** funkcijas un kapacitātekopumā saglabāsies līdzšinējā apjomā. Atsevišķas izmaiņas ir iespējamas, ņemot vērā jauninājumus 2014.-2020.gada plānošanas periodā. Piemēram, ES fondu revīzijas iestāde veiks vairāku veidu auditus nekā līdz šim, kā arī ES fondu 2014.-2020.gada plānošanas periodā nodrošinās arī ES fondu vadošās iestādes un sertifikācijas iestādes sākotnējo atbilstības novērtējumu, sagatavojot un iesniedzot apstiprināšanai MK sākotnējo atbilstības novērtējuma ziņojumu un atzinumu. Savukārt ES fondu sertifikācijas iestādei ES fondu 2014.-2020.gada plānošanas periodā kopumā ir saglabājušās tās pašas funkcijas kas iepriekšējā ES fondu plānošanas periodā, izņemot papildus ir noteikta viena jauna funkcija – gada pārskata par izdevumiem sagatavošana, kas ietver ikgadēju kontu slēgšanu, un šo pārskatu iesniegšanu EK.
18. Salīdzinot ar ES fondu 2007.-2013.gada plānošanas periodu, 24.punktā minētajām iestādēm nav plānots būtiski palielināt cilvēkresursu skaitu, saglabājot to vidēji līdzšinējā līmenī, attiecīgi – ES fondu revīzijas iestādei 24 [[15]](#footnote-16) darbinieki un ES fondu sertifikācijasiestādei 7 [[16]](#footnote-17) darbinieki.
19. 2014.gada beigās ES fondu vadošā iestāde izstrādāja ES fondu
2014.-2020.gada plānošanas perioda vadošās iestādes un sertifikācijas iestādes funkciju un procedūru aprakstu atbilstoši ES fondu administrēšanā iesaistīto iestāžu iesniegtajai informācijai par ES fondu 2014.-2020.gada plānošanas perioda vadības un kontroles sistēmu un struktūru iestādēs, kas tika iesniegta atbilstoši MK 2014.gada 7.oktobra noteikumiem Nr.611 “Prasības Eiropas Savienības struktūrfondu un Kohēzijas fonda 2014.-2020.gada plānošanas perioda vadības un kontroles sistēmas izveidošanai”, tajā skaitā informāciju par cilvēkresursu attīstības politikas jautājumu regulējumu iestādēs. 2015.gada 13.februārī[[17]](#footnote-18) ES fondu vadošā iestāde iesniegusi vadošās iestādes un sertifikācijas iestādes funkciju un procedūru aprakstu revīzijas iestādei akreditācijas procesa uzsākšanai. Saskaņā ar MK 2015.gada 30.jūnija sēdes Nr.30 protokollēmumu (TA-1249, 69.§) apstiprināts, ka Finanšu ministrija kā vadošā iestāde un Valsts kase kā sertifikācijas iestāde atbilst akreditācijas kritērijiem[[18]](#footnote-19).
20. TP MK noteikumi paredz TP attiecināmības nosacījumus, TP specifisko atbalsta mērķu ieviešanas modeļus, cilvēkresursus un finansējuma sadalījuma principus iestādēm no TP līdzekļiem, kas tika noteikti pēc iestāžu vajadzību apkopošanas un sarunu gaitā panāktajām vienošanās par nepieciešamo resursu apjomu funkciju nodrošināšanai.

**III. Atbildīgo iestāžu noteikto specifisko atbalsta mērķu uzraudzības un izvērtēšanas mehānismi**

1. 2015.gada 24.februārī ir apstiprināti MK noteikumi Nr.108 “Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020.gadam” [[19]](#footnote-20).
2. ES fondu vadošā iestāde kopumā saglabā atbildību par plānošanas dokumentos noteikto mērķu un rezultātu sasniegšanu, līdz ar to ES fondu 2014.-2020.gada plānošanas perioda ietvaros ES fondu vadošā iestāde turpinās stiprināt uzraudzību un kontroli pār plānošanas dokumentos norādīto rādītāju sasniegšanu - gan veicot vispārējās uzraudzības pasākumus, gan faktiski nodrošinot pārbaužu veikšanu gan pie starpniekinstitūcijām, lai gūtu pārliecību par atbilstošu deleģēto funkciju izpildes kvalitāti, gan projektu īstenošanas vietās.
3. Sadarbībā ar ES fondu atbildīgajām iestādēm ES fondu vadošā iestāde nodrošinās ES fondu mērķu un rezultātu sasniegšanas uzraudzību un analīzi prioritāro virzienu un SAM līmenī. Tāpat ES fondu vadošā iestāde nodrošinās EK ar nepieciešamiem statistikas datiem no Kohēzijas politikas fondu vadības informācijas sistēmas 2014.-2020.gadam (turpmāk – KP VIS), kā arī, balstoties uz atbildīgo iestāžu un CFLA sniegto analītisko informāciju, sagatavos nepieciešamos progresa un stratēģiskos ziņojumus EK un valdībai.
4. ES fondu atbildīgās iestādes nodrošinās SAM un rādītāju sasniegšanu un virskontroli. Tā kā ES fondu atbildīgās iestādes funkcijas būs saistītas ar attiecīgā SAM un rādītāju sasniegšanas virsuzraudzību un stratēģisko analīzi, tiks paredzēti SAM uzraudzības pasākumi, kuros gan ES fondu atbildīgās iestādes, gan CFLA, gan nozares profesionāļi sadarbosies, lai konstatētu sasniegto progresu attiecīgo SAM ieviešanā un lems par nepieciešamajiem korektīvajiem pasākumiem.
5. CFLA nodrošinās uzraudzību un kontroli projektu līmenī.
6. ES fondu 2014.-2020.gada plānošanas perioda finansētu projektu uzskaites un uzraudzības sistēma primāri tiks veidota, balstoties uz plānošanas dokumentos noteiktajiem rādītājiem, nodrošinot maksimāli visu nepieciešamo datu pieejamību KP VIS vai citos informācijas resursos, piemēram, tādās valsts nozīmes informācijas sistēmās kā Valsts ieņēmumu dienesta datubāze par uzņēmumu datiem un Nodarbinātības valsts aģentūras Bezdarbnieku uzskaites un reģistrēto vakanču informācijas sistēma. Analīze tiks veikta par KP VIS pieejamiem datiem projekta līmenī, specifisko atbalsta mērķu un rādītāju līmenī. CFLA nodrošinās KP VIS ievadītās informācijas kvalitātes pārbaudi un gūs pārliecību par KP VIS pieejamās informācijas aktualitāti.
7. Plānots, ka, ieviešot elektronisku datu apmaiņas mehānismu ar projekta iesniedzēju, finansējuma saņēmēju un fondu administrējošo iestāžu starpā, būtiski samazināsies tehniskai datu ievadei nepieciešamais cilvēkresursu daudzums, kas tiks novirzīts dziļākas analītiskās kapacitātes par SAM un efektīvākas projektu uzraudzības funkciju nodrošināšanai. Izstrādātie tehniskie risinājumi nodrošinās detalizētāku projekta informācijas uzkrāšanu (piemēram, par finanšu vadības instrumentu projektiem, horizontālo prioritāšu rādītājiem, sistēmā iekļaujot informāciju arī par finansējuma gala saņēmēju (faktisko labuma guvēju) līmeni), sistēmas sasaisti ar citiem valsts reģistriem, padziļinātu projekta risku novērtējumu, savlaicīgus atgādinājumus un komunikāciju ar finansējuma saņēmēju un pārbaužu savstarpēju nepārklāšanos visu uzraugošo institūciju starpā. Tas kopumā padarīs projekta uzraudzību finansējuma saņēmējiem un iesaistītajām starpniekinstitūcijām pārredzamāku un samazinās administratīvo slogu projekta iesniedzējiem un finansējuma saņēmējiem.
8. Sistemātiskas uzraudzības nodrošināšanai, līdzīgi kā ES fondu
2007.-2013.gada plānošanas periodā, ES fondu vadošā iestāde, nodrošinot ES fondu vadību, ir izstrādājusi un turpinās pilnveidot ar uzraudzību saistītos metodiskos materiālus, t.sk. vadlīnijas[[20]](#footnote-21). Papildus tam, ES fondu vadošā iestāde turpinās visām ES fondu vadībā iesaistītajām iestādēm sniegt metodoloģisku atbalstu un sistēmiskus skaidrojumus par uzraudzības sistēmas funkcionēšanu, problēmām un pieejamiem risinājumiem, kā arī nodrošinās deleģēto funkciju pārbaužu veikšanu, lai gūtu pārliecību, ka ES fondu vadošās iestādes izveidotā vadības un kontroles sistēma darbojas atbilstoši, un nav konstatējami būtiski trūkumi.
9. ES fondu vadošā iestāde plāno turpināt līdzšinējo praksi, regulāri ziņojot MK sēdēs par ES fondu ieviešanas jautājumiem, nepieciešamības gadījumā sniedzot priekšlikumus turpmākai rīcībai.
10. Lai nodrošinātu efektīvu informācijas apmaiņu, lēmumu pieņemšanu vai viedokļu apmaiņu ES fondu investīciju ieviešanas efektivitātes uzlabošanai, ES fondu vadošā iestāde organizēs Uzraudzības komitejas sēdes[[21]](#footnote-22), kā arī nepeiciešamības gadījumā ES fondu vadošā iestāde pēc savas iniciatīvas, jeb ES fondu vadībā iesaistīto iestāžu ierosinājuma nodrošinās konkrēto jautājumu, ieviešanas progresa informācijas izskatīšanu arī attiecīgā prioritārā virziena apakškomiteju sēdēs[[22]](#footnote-23).
11. Atbilstoši Regulai, vadošā iestāde nodrošinās ES fondu lietderības, efektivitātes un ietekmes izvērtēšanas koordinēšanu, izstrādājot nepieciešamo normatīvo regulējumu un nosakot iesaistīto pušu atbildības sadalījumu ES fondu izvērtēšanas nodrošināšanai. Izvērtēšanas funkcija tiek īstenota vadošās iestādes Izvērtēšanas nodaļā. ES fondu vadošās iestādes uzdevums 2014. – 2020. gada plānošanas periodā ir nodrošināt pierādījumu bāzes radīšanu ES fondu ieguldījumu turpmākai plānošanai, ieviešanai un uzraudzībai, lai nodrošinātu izsvērtu un mērķtiecīgu ES fondu ieguldījumu veikšanu. Izvērtēšanas kapacitātes stiprināšanai papildus paredzēta ES fondu plānošanā, ieviešanā un uzraudzībā iesaistīto darbinieku kvalifikācijas celšana izvērtēšanas jautājumos esošo cilvēkresursu ietvaros.

**IV. Secinājumi**

1. ES fondu 2007.-2013.gada plānošanas periodā ES fondu administrēšanā iesaistīto cilvēkresursu skaits ir bijis mainīgs, atkarībā no ES fondu ieviešanas posma, vienlaicīguma ar iepriekšējā perioda slēgšanu, funkciju intensitātes, līdz ar to sagaidāms, ka arī ES fondu 2014.-2020.gada plānošanas periodā tendence var būt līdzīga.
2. ES fondu 2014.-2020.gada plānošanas periodā sagaidāms cilvēkresursu slodžu skaita samazinājums par 18%, kas noteikts, salīdzinot iestāžu uzrādīto cilvēkresursu skaitu ES fondu 2007.-2013.gada plānošanas periodā uz 2015.gada jūniju - 752[[23]](#footnote-24) pret maksimālo provizoriski plānoto cilvēkresursu skaitu ES fondu 2014.-2020.gada plānošanas periodā – 618[[24]](#footnote-25). Tādējādi funkciju skaidras nodalītības un ES fondu vadībā iesaistīto iestāžu skaita samazinājuma rezultātā plānots, ka samērīgi samazināsies arī ES fondu vadībā iesaistīto nodarbināto skaits.
3. Iestādes plāno SAM uzsākt ar atšķirīgiem laika grafikiem un intensitāti, līdz ar to cilvēkresursu skaits konkrētā laika posmā variēs atbilstoši nepieciešamajiem resursiem uz konkrētu brīdi. Kopumā ES fondu 2014.-2020.gada plānošanas perioda sistēmā cilvēkresursiem nepieciešamās kompetences ir līdzīgas kā ES fondu 2007.-2013.gada plānošanas periodā. Jau šobrīd tiek veikti pasākumi apzināto kompetenču uzturēšanai un pilnveidei, kas tiks turpināti ES fondu ieviešanas gaitā.
4. Galvenokārt ES fondu administrēšana tiek finansēta no TP, taču daļu no ES fondu vadībā iesaistīto iestāžu darbinieku atalgojuma sedz valsts budžets vai SAM līdzekļi, ja to paredz MK noteikumi.

Finanšu ministrs J.Reirs

26.11.2015 10:00

3 817

E.Zandbergs

67095532; Edgars.Zandbergs@fm.gov.lv

1. MK 2013.gada 17.decembra protokollēmuma Nr.67 139.§ „Informatīvais ziņojums par Eiropas Reģionālās attīstības fonda, Eiropas Sociālā fonda un Kohēzijas fonda vadības un kontroles sistēmu 2014.-2020.gada plānošanas periodam” TA 3654. [↑](#footnote-ref-2)
2. Spēkā ar 2014.gada 11.jūliju. [↑](#footnote-ref-3)
3. MK 2013.gada 17.decembrī apstiprinātais Informatīvais ziņojums par Eiropas Reģionālās attīstības fonda, Eiropas Sociālā fonda un Kohēzijas fonda vadības un kontroles sistēmu 2014.-2020.gada plānošanas periodam. [↑](#footnote-ref-4)
4. Eiropas Parlamenta un Padomes 2013.gada 17.decembra regula Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Padomes Regulu (EK) Nr. 1083/2006, <http://eur-lex.europa.eu/LexUriServ/LexUriServ.do?uri=COM:2013:0246:FIN:LV:pdf> [↑](#footnote-ref-5)
5. Galvenie principi ir ES KP fondu administrēšanā iesaistīto iestāžu skaita samazināšana, sadarbība starp iestādēm, veicamo funkciju nedublēšanas, efektīvāka uzraudzības un kontroļu sistēmas izveide, tai skaitā e-pārvaldības pilnīgāka ieviešana, administratīvā sloga mazināšana finansējuma saņēmējiem, efektīvākā partneru un nevalstiskā sektora iesaiste ES fondu plānošanā un apguvē un citi. [↑](#footnote-ref-6)
6. Apstiprināta ar MK 2013.gada 6.februāra rīkojumu Nr.48 [↑](#footnote-ref-7)
7. 1) Efektīva cilvēkresursu pārvaldības sistēma, kas balstās uz vienotiem personālvadības procesiem – ieviesta atlases, novērtēšanas, attīstības un darba samaksas sistēma, kas veicina visu valsts pārvaldē nodarbināto profesionalitāti neatkarīgi no amata statusa; 2) efektīva cilvēkresursu institucionālās vadības un koordinācijas sistēma, kas veicina informācijas tehnoloģiju izmantošanu valsts pārvaldē. [↑](#footnote-ref-8)
8. [154] Plānveidīga, vispusīga un kvalitatīva cilvēkresursu un valsts sniegto pakalpojumu attīstība, nodrošinot nepieciešamo kompetenču un sadarbības mehānismu pilnveidi publiskās pārvaldes darbības efektivitātes un kvalitātes uzlabošanai, normatīvo aktu kvalitātes uzlabošana un prasību pārbaude, novēršot iespējas neadekvāti striktu prasību noteikšanai un pārņemšanai nacionālajā likumdošanā, maksimāli samazinot administratīvo slogu. [155] Administratīvā sloga samazināšana uzņēmējiem, vienkāršojot administratīvās prasības, novēršot dublēšanos, t.sk. ieviešot vienas pieturas aģentūras principu apkalpošanā, izmantojot jaunākās tehnoloģijas attālinātu pakalpojumu sniegšanā. [338] Kvalitatīva pilsoniskās līdzdalības veicināšana un publiskās pārvaldes komunikācija ar sabiedrību jautājumos, kas visvairāk skar cilvēkus. [↑](#footnote-ref-9)
9. Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Valsts kanceleja, Veselības ministrija, Vides aizsardzības un reģionālās attīstības ministrija un Zemkopības ministrija [↑](#footnote-ref-10)
10. piemēram, 1.2.1.1.pasākumā “Atbalsts jaunu produktu un tehnoloģiju izstrādei kompetences centru ietvaros” [↑](#footnote-ref-11)
11. 2015. gada 25. augusta Ministru kabineta noteikumi „Noteikumi par darbības programmas "Izaugsme un nodarbinātība" 2.10. prioritārā virziena „Tehniskā palīdzība „Eiropas Sociālā fonda atbalsts Kohēzijas politikas fondu ieviešanai un vadībai””, 2.11. prioritārā virziena „Tehniskā palīdzība „Eiropas Reģionālās attīstības fonda atbalsts Kohēzijas politikas fondu ieviešanai un vadībai”” un 2.12. prioritārā virziena „Tehniskā palīdzība „Kohēzijas fonda atbalsts Kohēzijas politikas fondu ieviešanai un vadībai”” projektu iesniegumu atlases pirmo kārtu” [↑](#footnote-ref-12)
12. Iestāžu iesniegtie dati 2014.gada jūnijā. [↑](#footnote-ref-13)
13. http://tap.mk.gov.lv/lv/mk/tap/?pid=40366352&mode=mk&date=2015-08-25 [↑](#footnote-ref-14)
14. Iestāžu iesniegtie dati 2015.gada augustā. [↑](#footnote-ref-15)
15. Iestāžu iesniegtie dati 2015.gada augustā. [↑](#footnote-ref-16)
16. Iestāžu iesniegtie dati 2015.gada augustā. [↑](#footnote-ref-17)
17. Papildinātā Vadošās iestādes un sertifikācijas iestādes funkciju un procedūru apraksta versija iesniegta Revīzijas iestādē 2015.gada 2.jūnijā. [↑](#footnote-ref-18)
18. http://tap.mk.gov.lv/mk/mksedes/saraksts/protokols/?protokols=2015-06-30 [↑](#footnote-ref-19)
19. http://likumi.lv/doc.php?id=272807 [↑](#footnote-ref-20)
20. <http://www.esfondi.lv/page.php?id=1196> , Vadlīnijas, kas nosaka Eiropas Savienības struktūrfondu un Kohēzijas fonda uzraudzības sistēmas darbības pamatprincipus un kārtību 2014.-2020.gada plānošanas periodā [↑](#footnote-ref-21)
21. http://kom.esfondi.lv/\_layouts/15/start.aspx#/Lists/Su%20laika%20%20grafiks/MyItems\_UK.aspx [↑](#footnote-ref-22)
22. http://kom.esfondi.lv/\_layouts/15/start.aspx#/Lists/Su%20laika%20%20grafiks/MyItems.aspx [↑](#footnote-ref-23)
23. Iestāžu iesniegtie dati 2015.gada jūnijā [↑](#footnote-ref-24)
24. Dati 2015. gada jūnijā [↑](#footnote-ref-25)